आक्रोशित ग्रामीण बोले- उसे गांव में कदम नहीं रखने देंगे; बुर्के में डिनर का वीडियो आया
India Pakistan Anju Nasrullah Case Update - Fatima's Father On His Daughter Marriage. अंजू थॉमस से फातिमा बनी ग्वालियर की महिला के पिता ने बेटी को वॉइस मैसेज भेजा है। उन्होंने कहा- ‘मुझे तुमसे बात करनी है।’ इस मैसेज का उसने जवाब नहीं दिया।
अंजू थॉमस से फातिमा बनी ग्वालियर की महिला के पिता ने बेटी को वॉइस मैसेज भेजा है। उन्होंने कहा- ‘मुझे तुमसे बात करनी है।’ इस मैसेज का उसने जवाब नहीं दिया। अंजू के पाकिस्तान जाकर निकाह करने के बाद गांव में भी आक्रोश है। गांववालों का कहना है कि उसकी इस हरकत से पूरे देश की बदनामी हुई है। अब उसे गांव में नहीं घुसने देंगे। इसी बीच गुरुवार को फातिमा का बुर्के में डिनर का एक वीडियो सामने आया है। इसमें नसरुल्लाह और अन्य लोग हैं।
मूलत: मध्यप्रदेश की रहने वाली 35 वर्षीय अंजू थॉमस पाकिस्तान में जाकर फातिमा बन गई है। उसने 25 जुलाई को पाकिस्तान के दीरबाला के डिस्ट्रिक कोर्ट में इस्लाम कुबूल कर लिया है। साथ ही, सोशल मीडिया फ्रेंड नसरुल्लाह से निकाह भी कर लिया है। अंजू उर्फ फातिमा अपने पाकिस्तानी इश्क नसरुल्लाह के साथ दीरबाला के टूरिस्ट्स प्लेस की सैर कर रही है।
पाकिस्तान में अंजू का बुर्के में वीडियो सामने आया
राजस्थान के अलवर से पाकिस्तान पहुंचकर फेसबुक फ्रेंड से शादी करने वाली अंजू का नया वीडियो सामने आया है। इस वीडियो में अंजू बुर्के में नजर आ रही है। अंजू के पास ही नसरुल्ला और उसके दोस्त डिनर करते नजर आ रहे हैं। इस वीडियो को एक पाकिस्तानी पत्रकार ने ट्विटर पर शेयर किया है।
इधर, ग्वालियर के टेकनपुर स्थित बौना गांव में अंजू के घर के बाहर लोगों का जमावड़ा रहता है। लोग कई तरह की बातें कर रहे हैं। दैनिक भास्कर की टीम बौना गांव पहुंची।
दादा BSF में थे, चाचा सेना में हैं; उसे टारगेट करने की साजिश
गांववालों का कहना है कि अंजू का फातिमा बनना महज इत्तेफाक नहीं है, यह साजिश भी हो सकती है। उसका ताल्लुक कहीं न कहीं ग्वालियर के टेकनपुर से है। उसके दादाजी BSF में थे। चाचा सेना में हैं। हो सकता है कि उसे पाकिस्तान की एजेंसियों ने नसरुल्लाह के जरिए टारगेट किया हो। वह प्यार नहीं, बल्कि साजिश की शिकार हुई है। यही कारण है कि उसे वीजा दिलवाया गया। पाकिस्तान पहुंचते ही तत्काल धर्म परिवर्तन कराकर निकाह भी करवा दिया गया।
ग्रामीणों का कहना है कि गांव में पिछले दो दिनों से नेशनल न्यूज एजेंसी के नाम पर जांच एजेंसियों के लोग गांव-गांव घूमकर जानकारी जुटा रहे हैं।
उसके लिए हमारे गांव के रास्ते हमेशा के लिए बंद हो गए...
ग्वालियर से करीब 30 किलोमीटर दूर टेकनपुर का बौना गांव। गांव के अंदर संकरी गलियों के बीच से निकलकर अंजू का घर पड़ता है। करीब पांच हजार वर्गफीट का घर है। घर के बाहर कुछ लोग जमा हैं। उनमें नाराजगी और गुस्सा है। आपस में बात कर रहे हैं। कहते हैं- अंजू ने पाकिस्तानी नागरिक से निकाह करके अच्छा नहीं किया। इससे गांव की बदनामी हुई है। अगर वह भारत लौट भी आए, तो उसे गांव में कदम भी नहीं रखने दिया जाएगा। उसके लिए अब हमारे गांव के रास्ते हमेशा-हमेशा के लिए बंद हो गए हैं।
दूसरा शख्स कहता है कि यह इत्तेफाक है या कोई साजिश, इसकी भी जांच होनी चाहिए। बताया जाता है कि पिछले दो दिनों से गांव में सुरक्षा एजेंसियां मीडियाकर्मी बनकर लोगों से परिवार और उनके व्यवहार के बारे में पूछताछ कर रही हैं, जबकि अंजू उर्फ फातिमा के पिता गया प्रसाद थॉमस पहले ही कह चुके हैं कि वह सभी तरह की जांच के लिए तैयार हैं।
खबर में पोल पर अपनी राय दे सकते हैं। 
पिता बोले- सरकार से अपील, उसे वहीं मरने दें
अंजू का पिता गया प्रसाद थॉमस कह चुके हैं कि उनका बेटी से कोई वास्ता नहीं है। वह हमारे लिए मर चुकी है। उसने मेरा सिर शर्म से झुका दिया है। बुधवार को गया प्रसाद ने अंजू के मोबाइल नंबर पर कॉल किया। यह कॉल बेटे डेविड थॉमस से लगवाया था।
अंजू ने कॉल तो रिसीव किया, लेकिन पिता से बात नहीं की। उसने नेटवर्क न आने की बात कहते हुए वॉइस मैसेज करने के लिए कहा। इसके बाद पिता ने वॉइस मैसेज भी करवाया, लेकिन जवाब नहीं मिला। गया प्रसाद ने बताया कि वह सरकार से अपील करेंगे कि अंजू को वहीं रहने दें और मरने दें।
ग्रामीण बोले- अंजू के माता-पिता की गलती नहीं, उनको तो पता ही नहीं था
बौना गांव के रहने वाले सतेन्द्र गुर्जर का कहना है कि अंजू ने गलत किया है। इससे देश के साथ गांव की बदनामी हुई है। जब उनसे पूछा गया कि इसमें गलत क्या है? सतेंद्र का कहना था कि दो बच्चे और पति को ऐसे छोड़ पाकिस्तान चले जाना, वहां निकाह करना यह गलत नहीं तो क्या है? इसलिए गांव में अब अंजू के लिए कोई जगह नहीं है। उसे यहां नहीं रहने दिया जाएगा।
गांव के सरपंच के भाई रवि गुर्जर का कहना है कि अंजू को गांव में नहीं आने दिया जाएगा। उसके लिए गांव के रास्ते हमेशा के लिए बंद हैं। जब पूछा गया कि अंजू के मां-पिता के लिए भी गांव के रास्ते बंद करेंगे, तो उनका कहना था कि उनकी क्या गलती है? उनको तो पता तक नहीं है।
21 जुलाई को राजस्थान से पाकिस्तान पहुंची थी अंजू
21 जुलाई को पति, दो बच्चों को छोड़कर राजस्थान के भिवाड़ी से अंजू थॉमस पाकिस्तान के दीरबाला पहुंची थी। हालांकि, उसके पाकिस्तान पहुंचते ही साफ हो गया था कि वह प्रेमी नसरुल्लाह के लिए पाकिस्तान गई है। 30 दिन के वीजा पर गई अंजू ने पहले तो तीन से चार दिन में लौट आने की बात कही थी। नसरुल्लाह और अंजू का दीरबाला के पर्यटन स्थल पर रोमांटिक वीडियो शूट कर ट्वीट किया गया है।
पिता गया प्रसाद पहले भी कह चुके, वो मेरे लिए मर गई
जब अंजू के फातिमा बनने और नसरुल्लाह से निकाह की बात सार्वजनिक हुई, तो उसके पिता गया प्रसाद थॉमस की तबीयत बिगड़ गई थी। उन्हें सांस लेने में तकलीफ होने लगी। उनका बेटा डेविड भिवाड़ी से तत्काल ग्वालियर लेकर पहुंचा था। यहां मीडिया से चर्चा में गया प्रसाद ने कहा है कि मेरा उससे अब कोई वास्ता नहीं है। मेरे लिए बेटी मर गई है। अब मैं क्या कह सकता हूं। जिस लड़की को अपने बच्चों और पति का ख्याल नहीं आया, वो लड़की किसकी हो सकती है। जब उनसे पूछा गया कि वह बेटी के लिए कोई अपील करेंगे, उसे लाने के लिए? उन्होंने कहा कि ना ना ना, मुझे इससे लेनादेना नहीं है और न ही वो यहां आए। उसे वहीं मरने दिया जाए।
अंजू उर्फ फातिमा ने निकाह के हलफनामा में लिखा
‘नाजिमा बेटी जी प्रसाद फ्लैट नंबर 704 टॉवर टेरा एलिगेंस भिवाड़ी, अलवर राजस्थान भारत। मैं शपथपूर्वक घोषणा करती हूं कि मेरा पूर्व नाम अंजू था। मैं ईसाई धर्म से हूं। मैंने स्वयं बिना किसी दबाव या जोर जबरदस्ती के सहर्ष इस्लाम धर्म स्वीकार कर लिया है, जिसमें किसी की ओर से जोर-जबरदस्ती नहीं होती।
इसके लिए मैं अपने देश भारत से यहां पाकिस्तान आई हूं। मन मुखलाफा (प्रार्थी) ने गवाहों के सामने, मुहम्मदन शरिया के अनुसार 10 तोला सोने के समेत दहेज के बदले में स्वेच्छा से सामी नसरुल्लाह से शादी की है। नसरुल्लाह मिन विश्फिया के कानूनी शौहर हैं। मिन मुखलफा ने इच्छा और मंशा के अनुसार उपरोक्त नसरुल्लाह से शादी कर ली है। यह मेरा कथन सत्य व सही है। मैंने इस संबंध में कुछ भी छिपाकर नहीं रखा है।’
एक शादी तोड़े बिना दूसरी करना गैरकानूनी: वकील
ग्वालियर के वकील नितिन कुमार शर्मा ने बताया कि यह शादी नाजायज है। जब तक आप एक शादी से तलाक नहीं लेते, तो आपको दूसरी शादी करने का अधिकार नहीं। अंजू पाकिस्तान पहुंच गई है। नाम बदल लिया है, लेकिन अभी भी वह भारतीय नागरिक है। उस पर भारतीय कानून ही लागू होंगे। इसके साथ ही यदि लड़की के परिवार वाले IPC के सेक्शन 494 की धारा के तहत कार्रवाई की मांग कर सकते हैं।
जन्म से हिंदू थे अंजू के पिता, कई साल पहले बदला धर्म
ग्वालियर के टेकनपुर में बौना गांव के थापा मोहल्ला की रहने वाली गया प्रसाद वैसे तो हिंदू हैं, लेकिन कई साल पहले उन्होंने ईसाई धर्म अपना लिया था। अब वह गया प्रसाद थॉमस हो गए हैं। अंजू के दादा सीमा सुरक्षा बल में बतौर सूबेदार रिटायर्ड थे। गया प्रसाद के पांच बेटियां और एक बेटा है। सबसे बड़ी बेटी अंजू का जन्म 25 दिसंबर 1988 को ग्वालियर में हुआ था। सनकी स्वभाव के चलते अंजू उत्तर प्रदेश के जालौन स्थित माधौगढ़ में अपने नाना-नानी के साथ रहती थी। करीब 17 साल पहले अंजू की शादी भिवाड़ी, अलवर राजस्थान निवासी अरविंद कुमार के साथ हुई थी। दोनों के एक 13 साल की बेटी व एक 5 साल का बेटा भी है।
ये भी पढ़ें...
पाकिस्तान पहुंची महिला के पिता बोले- उसे साइकोलॉजिकल प्रॉब्लम
पाकिस्तान से भारत आई सीमा हैदर जैसा मामला मध्यप्रदेश में भी सामने आया है। फर्क इतना है कि इस बार भारत से लड़की पाकिस्तान गई है। मूल रूप से ग्वालियर की रहने वाली दो बच्चों की मां अंजू (35) अपने प्रेमी नसरुल्लाह के पास पाकिस्तान पहुंच गई। उसकी इस हरकत से परिवार वाले भी नाराज हैं। पढ़ें पूरी खबर 
पिता बोले-अंजू से कोई वास्ता नहीं, उसे वहीं मरने दो
मध्यप्रदेश के ग्वालियर की रहने वाली अंजू थॉमस ने पाकिस्तान में अपने प्रेमी से शादी कर ली है। इससे पहले उसने इस्लाम कबूल कर अपना नाम फातिमा रख लिया। उसने सोशल मीडिया फ्रेंड नसरुल्लाह से दीरबाला डिस्ट्रिक्ट कोर्ट में निकाह किया। पढ़ें पूरी खबर